29.6.2023
EL
Επίσημη Εφημερίδα της Ευρωπαϊκής Ένωσης
C 228/105
3.
Περιεχόμενο της πρότασης Οι κυριότερες αλλαγές που προτείνονται στον κανονισμό: — για τα αυτοκίνητα και τα φορτηγά, τόσο τα πετρελαιοκίνητα όσο και τα βενζινοκίνητα, θα ισχύουν αυστηρότερα όρια εκπομπών (παρότι τα όρια NOx για τα αυτοκίνητα παραμένουν στο ίδιο επίπεδο), — θα διευρυνθούν οι συνθήκες δοκιμής ως προς τις εκπομπές σε πραγματικές συνθήκες οδήγησης, ενώ θα καταργηθούν οι συντελεστές συμμόρφωσης, — θα δοθεί μεγαλύτερη έμφαση στις πιο σύντομες διαδρομές: η απόσταση στην οποία θα υπολογίζεται ο προϋπολογισμός εκπομπών κατά την εκκίνηση με ψυχρό κινητήρα θα μειωθεί από 16 km σε 10 km, — θα μετρώνται και θα ρυθμίζονται και οι εκπομπές εκτός καυσαερίων: τα σωματίδια πέδησης και τα μικροπλαστικά από τα ελαστικά, — θα αυξηθούν οι απαιτήσεις ανθεκτικότητας: 200 000 km ή 10 έτη για τα ελαφρά επιβατηγά και επαγγελματικά οχήματα, 875 000 km χωρίς χρονικό περιορισμό για τα φορτηγά και τα λεωφορεία, — θα θεσπιστεί συνεχής έλεγχος των εκπομπών, χάρη σε ενσωματωμένο σύστημα παρακολούθησης: μέτρηση των πραγματικών εκπομπών από αισθητήρες επί του οχήματος καθ’ όλη τη διάρκεια ζωής ενός οχήματος, — η μακροβιότητα των μπαταριών θα εκτιμάται με έλεγχο της εξέλιξης της χωρητικότητάς τους καθώς αυξάνονται τα διανυθέντα χιλιόμετρα, — αυστηρότεροι κανόνες θα εξασφαλίζουν ότι τα οχήματα δεν θα παραποιούνται, — θα θεσπιστούν όρια εκπομπών για ρύπους που δεν υπόκειντο σε ρύθμιση μέχρι στιγμής (αμμωνία για τα επιβατικά αυτοκίνητα, φορμαλδεΰδη για τα φορτηγά).
Για πρώτη φορά, θεσπίζονται όρια που θα ρυθμίζουν τις εκπομπές που προκαλούνται από την εξάτμιση κατά τον ανεφοδιασμό με καύσιμα. 4.
Γενικές παρατηρήσεις 4.1.
Μολονότι το 2019 οι πρόωροι θάνατοι που αποδίδονται στην έκθεση σε ατμοσφαιρικούς ρύπους μειώθηκαν κατά 33 % στην ΕΕ των 27 σε σύγκριση με το 2005, εξακολουθούν να απαιτούνται πιο φιλόδοξα όρια.
Στο πλαίσιο αυτό, οι οδικές μεταφορές ευθύνονται για το 37 % των συνολικών εκπομπών NOx, εκτιμάται δε ότι κάθε χρόνο τα λεπτά αιωρούμενα σωματίδια και τα οξείδια του αζώτου από την οδική κυκλοφορία ευθύνονται για περισσότερους από 70 000 πρόωρους θανάτους στην ΕΕ των 27. 4.2.
Η Επιτροπή επέλεξε μια «ρεαλιστική» προσέγγιση για τη θέσπιση των νέων κανόνων.
Τα αυτοκίνητα με κινητήρα εσωτερικής καύσης θα παραμείνουν οικονομικά προσιτά, παρότι τα αυστηρότερα πρότυπα για τα πετρελαιοκίνητα οχήματα είναι πιθανό να επιταχύνουν τη μείωση της προσφοράς τέτοιου είδους οχημάτων.
Δεν πρέπει να παραβλέπεται, εξάλλου, ότι τα νέα πρότυπα CO2 θα έχουν επίσης αντίκτυπο στην τιμή αγοράς των οχημάτων. 4.3.
Αν και λιγότερο φιλόδοξο απ’ ό,τι πολλοί ανέμεναν όσον αφορά τον καθορισμό των τιμών εκπομπών, το πρότυπο Euro 7 αποτελεί ευρείας κλίμακας αναθεώρηση και αντιμετωπίζει αποτελεσματικά ορισμένες αδυναμίες του προτύπου Euro 6, όπως ο κίνδυνος παραποίησης, η πολυπλοκότητα των κανόνων, η γήρανση των οχημάτων και οι εκπομπές σε πραγματικές συνθήκες.
Υιοθετεί επίσης μια πολύ ευρύτερη προσέγγιση, καθώς συμπεριλαμβάνει τα ηλεκτρικά οχήματα και τις εκτός καυσαερίων εκπομπές. 4.4.
Η κανονιστική πίεση από τα διαδοχικά πρότυπα εκπομπών Euro προήγαγε την καινοτομία στον σχεδιασμό των συστημάτων ελέγχου των εκπομπών και των συστημάτων κίνησης, και συνέβαλε στη βιομηχανική υπεροχή της Ένωσης.
Ως εκ τούτου, είναι σημαντικό τα πρότυπα της ΕΕ να εξακολουθήσουν να προηγούνται των προτύπων που αναπτύσσονται στις κρίσιμες αγορές.
Η πρωτοπορία στην ολοκλήρωση των ψηφιακών και καθαρών τεχνολογιών αποτελεί σημαντικό πλεονέκτημα για την πρόσβαση στις διεθνείς αγορές.
Από την άποψη αυτή, θα πρέπει επίσης να εξεταστεί το ενδεχόμενο πιο φιλόδοξων προτύπων, όπως οι απαιτήσεις ανθεκτικότητας των Ηνωμένων Πολιτειών της Αμερικής (ΗΠΑ) (240 000 km ή 15 έτη). 4.5.
Η ΕΟΚΕ πιστεύει ότι η παροχή κινήτρων στους καταναλωτές θα μπορούσε να επιταχύνει την ανανέωση του στόλου των αυτοκινήτων, γεγονός που θα είχε σαφή αντίκτυπο στην ποιότητα του αέρα και τη μείωση των εκπομπών.
Η αντικατάσταση του παλαιού στόλου με τα πλέον πρόσφατα οχήματα, που συμμορφώνονται με το πρότυπο Euro 6, σε συνδυασμό με τον εν εξελίξει εξηλεκτρισμό, θα μπορούσε να οδηγήσει σε σημαντική μείωση (κατά 80 %) των εκπομπών NOx από τις οδικές μεταφορές έως το 2035. 4.6.
Η ΕΟΚΕ ζητά να διενεργηθεί αξιόπιστη και επιστημονική ανάλυση κόστους-οφέλους για το καθένα από τα προς ρύθμιση νέα στοιχεία, προκειμένου να διευκρινιστεί σε ποιο βαθμό η καθεμιά από τις απαιτήσεις αυτές ξεχωριστά θα μπορούσε να συμβάλει σε αποδοτική μείωση των εκπομπών.
Από αυτή την άποψη, είναι σημαντικό όλα τα ενδιαφερόμενα μέρη να κατανοούν με τον ίδιο τρόπο την ανάλυση του πρόσθετου κόστους που συνδέεται με την εφαρμογή του προτύπου Euro 7.